《忘机台》
宋代·郭印

累石成台如蚁垤，对此澄江千丈阔。
舂轮旋转疾如飞，隔岸传声无间歇。
风标公子镜中来，为我沙汀凝片雪。
晚晴更是斜阳好，树外残霞红一抹。
平生任运息机心，麋鹿可驯禽可狎。
生憎智巧犯人为，激水翻车真太黠。
君不见海上之鸥胡不下，当时妄念差一发。
又不见汉阴抱甕用力多，区区反笑桔槔拙。
我今与物既大同，积劫情尘俱泯绝。
天机密契有谁知，强立台名太饶舌。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。